І яшчэ адно папярэджанне ад Ігара Магазінніка пра непатрэбны перфекцыянізм. “Як вядома, у Viber ёсць магчымасць перасылкі гукавых паведамленняў, — расказаў Ігар. — Чалавек націскае на кнопачку, запісвае паведамленне і адсылае яго іншаму чалавеку. Гэта вельмі простая рэч, і распрацоўка адпаведнай праграмы заняла ў нас прыкладна месяц. Але мы вырашылі, што так не зусім зручна: пакуль чалавек запісвае паведамленне, пакуль яно загружаецца на сервер, пакуль чалавек на другім канцы яго праслухае, праходзіць некаторы час. І мы вырашылі ўдасканаліць праграму так, каб чалавек пачынаў запісваць паведамленне на адным канцы, а чалавек на другім канцы пачынаў ужо яго слухаць. Гэтая работа заняла ў нас паўгода, і мы былі вельмі рады. Аднак калі мы выпусцілі распрацоўку на рынак, то высветлілася, што карыстальнікам абсалютна няважна, як усё гэта працуе. Мы ж патрацілі цэлых паўгода! Таму не трэба быць перфекцыяністамі і перарабляць тое, што і так добрае”.